Ńdɔ fɔ́ɔ́ ńkúkúmá Belshasar a ngábɔ mod abóg bídí ású mīńtómbā mí bod míé; bə́ nə̄ há, bod akúda m̀bɔ́g. Ǹkúkúmá ā nganyú hḿ bīlām ai bɔ́. 2Ndúgúdu bilám ē ngāyī á tādi naa yábɛ́d nyē á ńlō, ńdɔ fɔ́ɔ́ á ngāsílī nâ bə́ zū ai nyé kɔ́b mvɔ́d ai kɔ́b sílíbǎ yā ésīá wōē, Nabukodonosor a ngátɔ̄ī á Yērúzalɛm, ḿból yə̄ nâ bə́ nyu étē ai nyémēn ai miǹtómbā míé ai bəyál bóé ai bibɔ́n bíé yā ndá. 3Ńdɔ̄ á bə́ ngázu ai é kɔ́b mvɔ́d nyī ai kɔ́b sílíbǎ yā bə́ ngátɔ̄ī á Tə́mpɛl yǎ Yērúzalɛm, ǹkúkúmá ai miǹtómbā míé ai bəyál ai bibɔ́n bíé bə́ nganyú étē. 4Bə́ nganyú hḿ wɔ̂n, bə́ taag ai bəzambá bə́ mvɔ́d bábán, ai bəzambá bə́ sílílba bábán, ai bəzambá bə́ élun bábán, ai bəzambá bikie bábán, ai bəzambá bílé bábán, ai bəzambá mə́kɔ́g bábán. 5Bə́ ńtəm nâ, dzóm anə́ ányǔ yā mɔ́, é ngatil á ḿfǐm ndá ǹkúkúmá á mvús kə́ndəle. Ńdɔ ǹkúkúmá ā ngāyén ákul wɔ́ lə́ tili dí.